1. Считано от 02.03.2021 г. административните области в Турция ще бъдат оценявани (веднъж на две седмици) по критерии, дефинирани от министерство на здравеопазването и Научния съвет по коронавируса, като ще бъдат класифицирани в четири категории според степента на риска от разпространение на пандемията – нисък, среден, висок и много висок. На тази база ще бъдат диференцирани противоепидемичните мерки.  
2. Считано от 14.04.2021 г. влизат в сила следните промени в противоепидемичните мерки на територията на страната:  
• Гражданите нямат право да излизат извън домовете си всеки ден от 19.00 ч до 05.00 ч сутринта на следващия ден;  
• В съботните и неделни дни се прилага пълна забрана за излизане извън домовете във всички области на страната, считано от 19.00 ч в петък до 05.00 ч в понеделник;  
• Не се разрешават междуселищните пътувания, освен в случаите на неотложни обстоятелства;  
• На лицата на възраст над 65 г. и под 18 г. не се разрешава ползването на обществен транспорт;  
• В публичния сектор се въвежда гъвкаво работно време с край на работния ден в 16.00 ч;  
• Бременните жени, хората с хронични заболявания, както и майки с деца под 10-годишна възраст ще ползват служебен отпуск;  
• Обучението на учениците ще се извършва дистанционно, с изключение на извънкласната подготовка за изпити на учениците от 8 и 12 клас;  
• Кафенета, чайни и други заведения, които предлагат храна и напитки, ще преустановят дейностите си до края на празника Рамазан (16.05.2021 г. включително);  
• Ресторантите и заведенията ще предлагат само храна за вкъщи и доставка по домовете;  
• Сватби, годежи и подобни семейни тържества и мероприятия в затворени пространства няма да бъдат разрешени до края на празника Рамазан (16.05.2021 г. включително);  
• Хотелите ще обслужват само собствените си клиенти, като ще се осъществява строг контрол за фиктивни резервации;  
• Чужденците, които се намират в страната с цел туризъм, ще бъдат освободени от ограниченията на комендантския час. Чужди граждани, намиращи се в Турция с разрешение за пребиваване и тези с временен статут или кандидатствали за получаване на разрешение за пребиваване, ще бъдат обект на ограничителните мерки.  
• До края на празника Рамазан се преустановява функционирането на плувни басейни, фитнес зали, салони за красота, турски бани и сауни;  
• По време на свещения месец Рамазан (13.04 – 13.05.2021 г.) не се разрешават събирания за сахур и ифтар/сутрешно и вечерно хранене/.